ยาออสพีมิฟีน (Ospemifene) คืออะไร
ยาออสพีมิฟีน (Ospemifene) คือ ยารักษาบางอาการที่รุนแรงในสตรีวัยหมดประจำเดือน  โดยจัดอยู่ในกลุ่มยา Selective estrogen receptor modulators หรือเรียกสั้นๆว่า ‘เซิร์ม (SERMs)’, กลไกการออกฤทธิ์ของ SERMs คล้ายกับกลไกการออกฤทธิ์ของฮอร์โมนเอสโตรเจน /เอสโทรเจน (Estrogen) โดยออกฤทธิ์ผ่านตัวรับเอสโทรเจน (Estrogen receptor) ที่อยู่ในเซลล์

แต่สำหรับความแตกต่างระหว่างยากลุ่ม SERMs กับฮอร์โมนเอสโทรเจนในร่างกายนั้นคือ SERMs สามารถทำให้เกิดฤทธิ์ของเอสโทรเจน (Estrogenic effect) ได้ในบางอวัยวะและสามารถทำให้เกิด ฤทธิ์ต้านเอสโทรเจน (Entiestrogenic) ได้เช่นกันในบางอวัยวะ  ขึ้นกับแต่ละเนื้อเยื่อและอวัยวะว่าประกอบด้วยชนิดใดของโปรตีนที่เรียกว่า Coregulators   

ส่วนตัวรับเอสโทรเจน (Estrogen receptor) เป็นโปรตีนที่พบได้ในอวัยวะต่างๆ เช่น อวัยวะสืบพันธุ์ เต้านม ต่อมใต้สมอง สมองส่วนไฮโปธาลามัส กระดูก ตับ ซึ่งตัวรับเอสโทรเจนจะมีรูปร่าง หรือโครงสร้างที่แตกต่างกันจึงมีผลในการออกฤทธิ์ต่างกัน อีกทั้งยังขึ้นกับประเภทของยาใน กลุ่ม SERMs ด้วย

ข้อบ่งใช้ของยาออสพีมิฟีน คือ รักษาอาการปวด/เจ็บเฉียบพลันขณะมีเพศสัมพันธ์/เจ็บเมื่อร่วมเพศระดับปานกลางถึงรุนแรง (Moderate to severe Dyspareunia) อันเนื่องจากภาวะช่องคลอดสตรีแห้ง (Vulvar and vaginal atrophy) ที่สัมพันธ์กับภาวะหมดประจำเดือน/วัยหมดประจำเดือน
10.นรีเวชวิทยา (นรีเวชวิทยา) - Gynecology,17.เภสัชวิทยา Pharmacology